text:
Conte n. 103
mercoledì 27 gennaio 2010
La gjate udinês
Le gjate udinês a si domandave in ce raze di paîs di feminis che e jere colade. A si varès dite che i mascjos de Cjargne a jerin ducj emigrâts. Jê, che a Udin e jere abituade a fedâ ogni sîs mês e a mangjâ dome patés e crochetis a si cjatave spierdude. Lis surîs a podevin balâi sot dal nâs e le sô gnove parone cridâi tant che e voleve ma jê a no varês movût 'ne moschete. Cussì, aromai mestre dal so colp di scove, la parone i puartave lis surîs miezis cjochis o miezis rotis par dâi voie di cjaçâ ma, une volte che no si movevin plui, a lis lassave li e le sô parone, che no veve nissune voie di mostrâi ancje cemût che a si lis mangje i cridave:
«Folc cji trai, ma ce raza di gjata sêstu tu?»
«Folc ti trai, se rasse di biopaté mi dâstu tu?» a someave dî la gjate.
Alore, le sô parone e veve provât a cuinçâi lis surîs cu la spongje e la gjate e veve cjapât gust ma, cuince chê, cuince chê altre, la comedie dal cuince-e-mangjee lave indenant dal dì dai muarts.
Le taule vistide di fieste, i fîs e lis fiis dai fîs ducj ator. Ancje i siei vecjos parons e chê çuite di une tirecode di mule. La mignestrine siervide, i veris jemplâts, la salate cuinçade, la polente fumant, il tocjo odorant cuissà ce di bon e chê peste di piçule cence dincj, angjeliche, e tacave a recitâ une poesie cui voi tal sufit.
«Prrrrmiao». E dîs la gjate braurose saltant su la taule cuntune surîs te bocje. La frute e scjampe vie disint ce schifo, so cusin si met a ridi viodint che la gjate e piert la surîs che e cole intune mignestre e po s'infuìs jenfri i plats tant che la gjate e strucje la butilie di vin e lis tacis e che... «Joissus le tovaia di me nona, duta macjada!» La surîs cu la gjate daûr a salte jù de taule tant che lis feminis a saltin sù terorizadis su lis cjadreis. I oms a corin daûr ae surîs e ae gjate e finalmentri a butin fûr di cjase la surîs, la gjate e la frute. «Ma no, no la fruta!» A dîs la agne.
Finît di osteâ, e torne la calme.
La frute a intone la sô poesiute sul Gjesù Bambin sot dai voi intenerîts des maris e agnis. Daspò un batimans a jê, un cin cin a ducj tant che di fûr, le gjate a zuie inte nêf.
di Jaio Furlanâr
Conte n. 103
Conte n. 103
Etichetis: Contis, Gjenar ironic, Jaio Furlanâr
lunedì 25 gennaio 2010
Conte di peraulis muartis 2
No i j vignive iniment. La peraule e jere lì, sui lavris ma no i j vignive iniment. Al tornâ a cjalâ il disens di Tizian e dal Salviati par cjatâ un aglain biel che cul çurviel a coreve asedant e scuintiât dilunc i cuarantenûf setôrs dal so ideâl Teatri de Memorie. Ma dut al jere dibant e il “divino Camillo*” al finive par pierdisi in ducj chei riferiments, peraulis e disens.
Une e jere la peraule che al cirive e une e jere la peraule che no cjatave. Nome chê i coventave par descrivi adimplen il concet che al varéss vût di palesâ che sere al selezionât public par mostrâ dute la so abilitât di oradôr. Nondi jere di altris compagnis e propit chê e representave la clâf de sô consacrazion, la piere di volte che tignive adun dute l’architeture dal so discori e, decorade tant che cheste, representave il massim dal sfuarz celebratîf, la regidorie dal steme de sô abilitât noetiche**.
Al polsâ un lamp. Podopo al tornâ mentalmentri a ripercori ducj i setôrs balinant su e ju pes gradinadis: a miârs lis peraulis i j vignirin incuintri, a miârs i ricuarts i j lavin adues tant che, un biel moment, si cjatâ a sbraçâsi par dissipaju vie. Ma al jere dut di bant.
Sfinît al si metê, inalore, a cirî un sinonim. Ma, scaturît e cun disperazion, al si inecuarzé che nondi jere un che al podés no dome jessi pareli ma adiriture svizinasi al sens de peraule piardude e che, se al lave indenant, al coreve il risi di pierdi ancje il corét sens di chistis peraulis. Salacor, ancje chest al si jere bielzà pierdût tant che un rifléss tun spieli co si spueste l’ogjet.
Cundiplui il cjâf i j faseve mâl pal tant
impinâsiesmontâecorîepleâsievualmâeolmâesunôrdilensotedalcorîdibant dilunc il so Teatri figurât.
Strac e sconfit al decidê di lassâ pierdi, al si sentâ su di une bancje, al slungjâ i pîts e al si concentrâ distrat su di une Concio Aulica dal Hartung in spiete de sere.
Di une cualchi bande, Diu al si sveâ di colp: lui che al jere il dut e, partant, memorie e smemoreament di dut, al sintî un sgrisul dilunc un dai soi assons e al intivâ che un contat neuronâl al jere saltât. “Robe di nuje” si disé. Ma chel istéss al jere rivât a sveâlu dal eterni insium.
Infastidît, Diu, alore, al si zirâ di chê altre bande e al tornâ a indurmidîsi.
di Di Suald
Conte n. 102
Conte n. 102
notis:
* “Divino Camillo” (Puart, 1480 – Milan, 1544al jere il non che vignive dât al furlan Giulio Camillo Demino, umanist une vore famôs in chê ete sevi pe sô culture, sevi parcé che al si jere inventât un Teatri de Memorie, une sorte di ipertest ante litteram.
Par saventi di plui: Mario Turello, Anima artificiale, Aviani Editore
** noetiche, pseudosience che si ocupe dal studi des corelazions dal univiers da la ment in relazion a la percezion extrasensoriâl
Etichetis: Contis, Di Suald, Gjenar fantastic, Gjenar romantic, Gjenar sociâl
mercoledì 20 gennaio 2010
Alc si è rot
No sta a cjalâmi cussì, cun chei voi vueits e scocolâts, e la bocje maraveade...
O sai: o varès vût di dital prime, ma o vevi inmò sperance, o vevi pazience. O vevi ancjemò amôr...
Ma cumò alc si è rot...
Ti ai lavât, stirât, ti ai curât e sossonât. Ti ai fat di femine, di mari, di sûr, di segretarie, e ti ai ancje tignût simpri cjalt il jet. Tu no tu vevis mai timp, ma jo o capivi e mi sintivi ancje massepassude a domandâti di plui... Ducj disevin simpri “ce vûstu vê, miôr di cussì”...
Ma cumò alc si è rot...
O ai fat fente di nuie mil voltis e o soi passade par stupide par no paiâ il dazi... Ma ce crodistu, che l’odôr di une altre femine no lu sintìs sui tiei vistîts? La mê anime cree, chê che une volte e cjantave cun vôs di frute, mi diseve “scjampe”, ma chê altre anime stranide che za mi dominave, mi fermave ogni volte il pas.
Ma cumò alc si è rot...
O ai lassât di lavorâ, pal to benstâ, pal to sucès. O soi deventade dutun cu la cjase, cui fîs, cun te. O ai cjapât il to cognon e o soi deventade une tô proprietât. Biele vile, tante robe, femenute fine e ben vistide che e sa cemût ricevi i amîs impuartants, chei che dopo ti tornaran cont.
Ma cumò alc si è rot...
Mi restin dome lis grispis. Chest o ai: grispis come monedis par paiâmi une vite robade. O soi parone dome di chest cuarp scanât che si flapìs, che ogni dì al conte une dulie gnove... Dulà ise la mê vite? Dulà? Dulà?
Un criul garp, di cualchi bande daûr di me... Ise mê fie? E je une vôs che vadì che o cognòs, ma no sai... mi zire il cjâf, no capìs plui nuie. Mi sint la vite a trimâ, e o sbassi i voi: te mê man sanganade, un martiel al gote, sporc di cjavei e di alc altri che no vuei savê...
Eh sì, cumò alc pardabon si à di jessi rot...
di L'Antescûr
Conte n. 101
Conte n. 101
Etichetis: Contis, Gjenar neri, L'Antescûr, Onde Curte
lunedì 18 gennaio 2010
Subbuteo
Kelesidis
Kirastas Pallas
Firos Synetopoulos Serafis
Terzanidis Koudas Kritikopoulos
Papaioannu Karavitis
“Ce bielis peraulis! Ise une poesie scrite par grêc?”No. E je dome une formazion de scuadre di balon eleniche che o vevi imparât a memorie di frut cuant che o zuiavi a Subbuteo.
Mi visi di ducj i dopodimisdì passâts a cjase di Caio a zuiâ...jo, Caio e Jacopo.
Une dì Jacopo al tignive l’Hajduk di Aspalatum. Il mio amì al tignive cul dêt la base emispheriche di Zungul. Zungul, cui ongulons dai pîts, al fasè un cross par Zlatko Vujovic dome che il cross al jere masse lunc e al finì diretamentri tal siet. Golasso!
Goooooooooooolllllllllll!!!!!!!!!!!!!!!!
Kirastas Pallas
Firos Synetopoulos Serafis
Terzanidis Koudas Kritikopoulos
Papaioannu Karavitis
“Ce bielis peraulis! Ise une poesie scrite par grêc?”No. E je dome une formazion de scuadre di balon eleniche che o vevi imparât a memorie di frut cuant che o zuiavi a Subbuteo.
Mi visi di ducj i dopodimisdì passâts a cjase di Caio a zuiâ...jo, Caio e Jacopo.
Une dì Jacopo al tignive l’Hajduk di Aspalatum. Il mio amì al tignive cul dêt la base emispheriche di Zungul. Zungul, cui ongulons dai pîts, al fasè un cross par Zlatko Vujovic dome che il cross al jere masse lunc e al finì diretamentri tal siet. Golasso!
Goooooooooooolllllllllll!!!!!!!!!!!!!!!!
!!!!!!!!!!!!!!!!
Bon. Il catalic dal Subbuteo al jere une vore siôr di scuadris. E ce biei nons che a vevin...AZ’67 ALKMAAR...NEC NIJMEGEN...e
“...e BORUSSIA MÖNCHENGLADBACH...”
Sì, la mê scuadre favoride. La scuadre di Gunther Netzer.
La scuadre che e veve dât 7-1 a la odiose Inter tant amade dai spandons barbis selvuçans.
O vevi ancje i albums de Panini...anzit i ALBA, par dîle juste. O colezionavi dutis lis figurinis. Chês di Rivera, Mazzola, Riva e Boninsegna a jerin segnadis cu la scrite TRISVALIDA.
“Altri che i Poke-mone!!”
Za. Di gnot mi insumiâvi di vê un album cun dutis lis stemis des scuadris di balon de Europe. Mal partave me pari de Svuizare....
O cjalavi ancje lis partidis pe television. Puar Livio, al veve la muse blu. Al berlave cuintri la Angletiere. Al diseve: “I Inglês? A àn di murî te panze di lôr mari! Keegan? Kagan!”
Jo o preavi pe vitorie de Sampdorie e une dì, il Signôr, dal alt dai cîi, mi veve esaudît. In zone Cesarini, la biele Dorie dai cjalcins a riis blancs e celescj e veve butât dentri un golasso a VeronÆ! La difese dal Hellas K.O.!
Jo e i miei amîs o cirivin di dâ dai diviers risultâts ai calendaris de Cope dai Campions o dal Campionât Mondiâl...
La mê esterofilìe e je nassude cu lis scuadris di balon. Chê volte si tignive soredut par chei dal Est. A vevin biei nons come SPARTAK, C.S.K.A. o DYNAMO e a jerin professôrs, minatôrs e soldâts. Cussì almancul si saveve. No vevin ducj i bêçs di chei dal West e alore jo o vevi plui simpatie par un MAGDEBURG o CARL ZEISS JENA che no par une Inter...
Vuê i nestris fîs rincoionîts a zuin cu la Playstation.
Tal vêr balon no esistin plui il centromediano o la mezzala di punta.
I zuiadôrs a van ator cun numars ridicui: 66, 90, 54...
A son ducj pompâts cun cui sa ce sostanziis…
Jo no seguìs nancje plui lis partidis e no ten aments lis formazions.
Bon. Il catalic dal Subbuteo al jere une vore siôr di scuadris. E ce biei nons che a vevin...AZ’67 ALKMAAR...NEC NIJMEGEN...e
“...e BORUSSIA MÖNCHENGLADBACH...”
Sì, la mê scuadre favoride. La scuadre di Gunther Netzer.
La scuadre che e veve dât 7-1 a la odiose Inter tant amade dai spandons barbis selvuçans.
O vevi ancje i albums de Panini...anzit i ALBA, par dîle juste. O colezionavi dutis lis figurinis. Chês di Rivera, Mazzola, Riva e Boninsegna a jerin segnadis cu la scrite TRISVALIDA.
“Altri che i Poke-mone!!”
Za. Di gnot mi insumiâvi di vê un album cun dutis lis stemis des scuadris di balon de Europe. Mal partave me pari de Svuizare....
O cjalavi ancje lis partidis pe television. Puar Livio, al veve la muse blu. Al berlave cuintri la Angletiere. Al diseve: “I Inglês? A àn di murî te panze di lôr mari! Keegan? Kagan!”
Jo o preavi pe vitorie de Sampdorie e une dì, il Signôr, dal alt dai cîi, mi veve esaudît. In zone Cesarini, la biele Dorie dai cjalcins a riis blancs e celescj e veve butât dentri un golasso a VeronÆ! La difese dal Hellas K.O.!
Jo e i miei amîs o cirivin di dâ dai diviers risultâts ai calendaris de Cope dai Campions o dal Campionât Mondiâl...
La mê esterofilìe e je nassude cu lis scuadris di balon. Chê volte si tignive soredut par chei dal Est. A vevin biei nons come SPARTAK, C.S.K.A. o DYNAMO e a jerin professôrs, minatôrs e soldâts. Cussì almancul si saveve. No vevin ducj i bêçs di chei dal West e alore jo o vevi plui simpatie par un MAGDEBURG o CARL ZEISS JENA che no par une Inter...
Vuê i nestris fîs rincoionîts a zuin cu la Playstation.
Tal vêr balon no esistin plui il centromediano o la mezzala di punta.
I zuiadôrs a van ator cun numars ridicui: 66, 90, 54...
A son ducj pompâts cun cui sa ce sostanziis…
Jo no seguìs nancje plui lis partidis e no ten aments lis formazions.
di Checo Tam
Conte n. 100
Conte n. 100
Etichetis: Checo Tam, Contis, Famei, Gjenar ironic, Gjenar romantic
mercoledì 13 gennaio 2010
Conte di peraulis muartis
Immò nuje. Rabbi Jehuda Löw ben Becalel al tornâ a lei cun immò plui grande atenzion il Sefer Jezira, il Libri de Creazion. Ma chest al nol sameave cussì precîs ancje se coret te forme e te sostance: al lassave des libertâts e in chest al stave il so jessî imperfet. D’altre bande se al veve di coventâ tant che interpret de funzion di Diu, stant che Diu al jere dut - ancje imperfezion imparie a perfezion, tant che al scrivé Meister von Eckhart - chest libri nol podeve jessi dal dut precîs, pene la riduzion de perfezion di Diu e de sô essince.
Rabbi Jehuda Löw ben Becalel, inalore, al torna a lei cun ancjemò plui atenzion il Sefer Jezira, il Libri de Creazion e, chel istéss, nol cjatâ il numar precîs dai zîrs che si scugnive di fâ. Chêi altris viaçs andi jerin bastadis siet, cifre juste dal moment che e tignive sevi il trê che il cuatri, i numars divins de perfezion.
Ma cheste volte ni il trê ni il cuatri e neancje il nûf a jerin stâts bastevui ni il recitâ cun modestie e sinciare atenzion il non dal tetragrame. A si scuen dî che une des variants dal Sefer Jezira e proviodeve il numar cuatricentsessantedoi, numar penôs nome a pensâlu par un vieli tant che lui. Ma se cheste e jere la volontât di Diu, venastâi il metilu a la prove nant di daj la pusibilitât di jessi tant che Lui tal dâ la vite, nol podeve dal sigûr tirâsi indaûr dal moment che non sintive nuje altri che un strument tes sôs mans.
Rabbi Jehuda Löw ben Becalel al cjalâ cun misericordie il grant pipinot di tiere vergjine che al jemplave la stanze e che i j jere costât cetante fadure ingrumâ tal stret sotet. Golèm, venastai basoâl, al jere il so non dal moment che al varéss vude la vite ma no l’intelét viudût che al jere un prodot dal om e non di Diu, alc di mecanic là che la vite e saréss jentrade par mieç di un intermediari, non par direte gracie di Diu ancje se Diu, insomp, al varéss pojât il so sigjil, il tetragrame cul so non, segret e che no si podeve pronunciâ, scrit su un fuet di cjarte ben pleât. E da basoâl al si compuartave dutis lis voltis che Rabbi Jehuda Löw ben Becalel lu tornave a puartâ in vite, ubidiente tant che une bestie di cjase, un manichin grandonon che al si moveve cun fadure te strete stanzie ma che, chel istéss, al jere la prove clare de potence, de sapience e, adiriture, de intimitât di Rabbi Löw cun Diu.
Cussì ducj chei altris viaçs. Non cheste volte.
Chest viaç a nuje a vevin zovât i zîr fats ator di lui, ni meti il fueut cul impronunciabil non di Diu in bocje: il Golèm al jere tiere e tiere al restave cence che la vite e rivàs a jentrâ in lui.
Rabbi Löw al si interogâ su chel che al faseve di no just. Salacôr che il ripeti plui e plui voltis cheste opare fantasime de opare di Diu i j veve fate pierdi la umiltât che e coventave? o al veve scrit in mût no just il non sul sfuei? Rabbi Löw, inalore, lu controlâ immò une volte: al jere simpri chel istéss! Nol jere mudât! Ma, cjalant cun plui atenzion a la clope lûs de cjandele, al si inacuarzé che la scrite si jere in part smavide, che e stave piardint di fuarce biel che la cjalave e che, in curt, e jere doventade un olme prin di disspâsi in nuje.
Rabbi Jehuda Löw ben Becalel al capì: nol jere lui che al si stave sbaljant, e jere la lenghe che esprimeve il non di Diu che si jere pierdude e che la supreme presince che e manifestave (o savìn cetant ben dal principi dal vanzeli di San Zuan che Diu al è peraule) mostrant dute la sô potence e che no par nuje e jere mitude sui lavris e in bocje al Golèm e no altrò - ce sajo jo, sul cjâf sede dal savê o sui zenoi simbui de justizie e de salvece... - e jere muarte e murint no varéss plui podude dâ la vite parcé che dal nuje nol salte fûr nuje, nol è pusibil! e cu la sô muart ancje un fruçon di Diu al jere muart e lui, Rabbi Jehuda Löw ben Becalel, nol varéss plui podude dâ la vite, ancje se in maniere imperfete, une ilusion di chel che al jere stât in principi co la crete e jere stade mudade in Adam e no in Golèm, in cugnussince e no in basoletât, e che aromai lui, Rabbi Jehuda Löw ben Becalel, no savint la lenghe che palesave sul sfuei il non vêr di Diu, no saréss plui rivât a metile adun e gjenerâ une gnove vite e al tacâ a vaî di un vajum lizêr, di vieli, cun lagrimis che e savevin di sâl e che e murivin, ancje lôr, ingherdeadis tai pei blanc de barbe.
Di cualchi bande, Diu al si lamentâ tal insium: la pierdite di une lenghe lu riduseve e riduseve lis sôs pusibilitâs di esisti, fasinlu un tic plui puâr. Diu al si lamentave parcé che al capive che un tic a la volte, une lenghe a la volte, a lave pierdinsi e, un fîl plui smavît, al si zirâ di chê altre bande tornant a indurmidisi e a insumiâsi il dut che al jere restât.
di Di Suald
Conte n. 99
Conte n. 99
Etichetis: Contis, Di Suald, Gjenar fantastic, Gjenar romantic, Gjenar sociâl
lunedì 11 gennaio 2010
Passaç a Nord Ovest di Triest
Gno nono mi veve obleât a cjapâ ta man la mierde dal cjaval, palpantle ta palme. Mi veve dite che al jere impuartant tocjâ la ultime riodule dal cjar, par rivâ a capî ce o cui che, ta carovane, al stave denant e parcè. “La cognossince dal sfondac e permet la comprension dal parsore” a mi veve dite tossicjant. E jo no vevi capide une madone. I vevi sîs agns dopo dut e la mierde di cjaval mi faseve schifo. I vuardeavi la strade, spietant che une anime a câs nus vegnìs incuintri puartantnus jutori, par vie che la nestre machine e veve fermât di carburâ e vivi dopo l’ultin tornant. I varessin scuegnût passâ pe statâl tredis ma, da la Austrie a Cjargne, a jerin masse patuliis e il nono, che al vendeve la sô sgnape in cambi di spagnolets forescj, al veve sielzût lis mulatieris, che fin a chel moment a nus vevin dome menât fintremai cûi di vacjis scaturidis dai nestris fârs alts. E pôc dopo, il motôr al jere sclopât definitivementri des bandis di un sierai, là che doi cjavai nus cjalavin come mecanics dentri la lôr oficine. Cuant che la gnot e la glace a jerin caladis sui nestris cjâfs, il nono al veve tacât a stâ mâl pardabon. La mierde di cjaval su la mê man a si stave indurint, il so odôr al smamive, intant che la muse plene di barbe dal vecjo a sblancjave sot i miei voi. I doi cjavai a someavin bandonâts a lôr stes, di masse oris a jerin li e no vevin viodût ancjemò nissun. Pôc dopo miezegnot il nono al jere svignût, tacant subite dopo a delirâ. “Drio al me mar vorrei andar…” al cjantuçave a voi sierâts. “Ce mâr, nono? Che a Lignan no tu sês mai rivât” i disevi sot vôs. “Drio al me mar, vorrei andar. Trieste amor mio!”. Il nono al jere lât indevant cussì par dute la gnot, fintremai che il so cuarp no si jere indurît come la mierde su la mê man. Al jere restât fer impalât, cui voi vierts, a cjalâ i musics luncs dai doi cjavai, che a mastiavin scjassant la criniere. Tor misdì dal dì dopo doi turiscj che a tornavin jù di une cualchi creste li vicin a si jerin svicinâts a nô, tocjant il nono, cjalant cu la code dal voli la mê man incrostade. “To nono al è muart, i scuegnìn rivâ jù e visâ cualchidun. Tu ven cun nô, ma prime laviti chê man” a mi vevin dite. I vevi fat cuintri rabiôs, nascuindint la man daûr da schene. “Mi covente par capî cui che al comande!” ur vevi rispuindût e lôr mi vevin cjalât scocolant i voi. O jeri tornât jù a pît, par vie che nissun dai doi al veve volût, come che i speravi, cjamâmi su lis sôs spalis e il nono, biât lui, al jere restât là sù, vuardeât dai doi cjavai, come smenteât framieç un cualchi passaç a Nord Ovest di Triest.
di Renzo Brollo
Conte n. 98
Etichetis: Contis, Gjenar romantic, Onde Curte, Renzo Brollo
giovedì 31 dicembre 2009
Contecurte tal 2009
Dopo une ridatazion des contis, cun tant di numerazion, e une netade a cualchi post che non coventave plui, o doprìn un post che al stedi chi a rindi cont de Ostarie e dal so andament tal prin an, de sô nassude, ai 14 di Zenâr dal 2009, ae fin dal an.
Lu scrivin dopo, ma o fasin fente di jessi ae fin dal prin an di vite e vie cussì.
Alore... in totâl o vin publicât 97 contis par 25 autôrs, plui 4 contis di fruts.
I autôrs a son 7 feminis e 18 oms, e jenfri di lôr o vin 3 anonims che o savin cui che a son, e doi anonims che invezit a àn volût restâ misteriôs
Dôs contis di chês publicadis, a son stadis voltadis par furlan dal talian, par il rest, lis contis a son dutis rivadis par furlan e a son ineditis.
I autôrs plui prolifics, par chest an, cun 10 contis a cjâf, a son l'Ostîr e Jaio Furlanâr, ma il Spirt Anonim Gianfranco Pellegrini a 'nt àn pocjis di mancul.
I gjenars a son dispès di ande romantiche, sociâl o ironiche ma no mancjin contis di pôre e di fantasience, neris o di gjenar sureâl.
Insome, par il prin an de Ostarie, o podìn dì che al è stât une vore positîf!
Etichetis: Contecurte, Contis, Gnovis
mercoledì 30 dicembre 2009
Storie di un frut che al à salvât il Nadâl
A mancjavin pocs dîs a Nadâl e i centris comerciâi a jerin plens di int cjapade a fâ i ultins acuiscj.
Agnul al jere lât daûr di sô mari a cjace dal regâl dal ultin moment e cumò al jere strac e nol viodeve ore di tornâ cjase. Al jere dome che al cjalave l’orloi, fintremai che no i à colât il voli su lis puartis viertis di un assensôr che al veve in bande un cartel cu la scrite “FÛR DI SERVIZI”.
Agnul al è lât dongje incuriosît des lûs, al è jentrât e… lis puartis si son sieradis a colp e l’assensôr al à tacât a lâ sù, 1 – 2 – 3 … 10 – 11 … 25, al someave che al rivàs dret tal cîl e po, di bot e sclop si è fermât. Sul display e je comparide la scrite “An 2118, dismontait par plasê”. Agnul al è dismontât pensant a un scherç ma si è cjatât intun altri mont… no, il mont al jere simpri chel, ancje se al jere dut diferent.
I è vignût dongje un om e i à dit: «Mandi, jo o soi il Grant Mestri Fail432 e tu? Di cuâl an rivistu chenti?»
«O soi Agnul e o soi dome un piçul scuelâr – che nol va nancje tant ben a scuele – e o rivi dal 2009… ma soio pardabon intal futûr? Propit come tal film Back to the future?»
«Sigûr, al è dut vêr, o vin fats un grum di pas indenant: fâs cont che par distrigâ la cuistion dal spazi o vivìn cumò in celutis, si capìs, cun dutis lis comoditâts; sâstu… o vin copiât des âfs… Il Grant Computer si coleghe dret cul nestri cerviel a mieç di un microchip par rinfrescjânus la memorie cence mai fermâ. Pense, o vin ancje inventâts vistîts che a lavorin come i cuadris solârs, a ingrumin energjie e nus scjaldin, in sumis o vin fats une vore di pas indenant» al à dit Fail432. Agnul al à spalancât i voi pe maravee e al à dit: «Ce ideis super inteligjentis, Grant Mestri! Cuissà mai ce che o varês inventât pal Nadâl!»
Fail432 i à rispuindût: «Propit nie, il Nadâl al è stât scancelât timp indaûr de memorie dal Grant Computer che al guvierne il mont». A Agnul i è mancjât il flât: «Ce idee super stupide. O sês ducj tant grancj te storie ma o vês fate une robe tant… tant… no mi vegnin nancje lis peraulis. No mi pâr che chest al sedi un pas indenant!»
Fail432, avilît, i à dit: «Ma sì, i miei antenâts a àn tramandadis storiis une vore bielis sul Nadâl, l’arbul dut furnît, Santaklaus cu la sô slite, e ancje chê bielonone… di chel frutut… cemût si clamavial?... ah, sì, Jesù, chel nassût intune gnot frede.» Une lagrime e je vignude jù pe muse dal om. Agnul lu à strenzût e al à dit: «No sta vaî, sù mo, e sarà ben une soluzion!»
Su la muse di Fail432 si è impiade une sperance: «Tu âs di judâmi, o vin di tornâ a formatâ il disc dûr dal Grant Computer, se o rivìn a tornâ a meti drenti il Nadâl inte memorie, ducj a podaran capî il so valôr e ce che a stan pierdint!» Agnul al à decidût di judâ il so gnûf amì e a son lâts ducj i doi te sale dai comants dal Grant Computer.
«Bisugne meti drenti i codiçs juscj, o vin pôc timp, dopo il sisteme al larà in bloc e al sarà masse tart, judimi Agnul, dimi cualchi simbul che al puedi figurâ il Nadâl». Agnul al jere confusionât e spaurît, cuntune vôs trimuline i à dit: «Prove a meti drenti arbul di Nadâl, Santaklaus, regâi, paneton…»
Il Grant Mestri al à scrite la secuence, ma sul visôr nol è vignût fûr nie. «No ju cjape, damint di altris, pense ben, no nus reste tant timp…»
A Agnul si son iluminâts i voi: «Prove cun famee, pâs, sperance, calôr, amôr e ancjemò amôr, jemple dute la rie cu la peraule amôr, parcè che il simbul dal Nadâl, il significât plui alt, il messaç… al pues sedi dome chest» i à dit Agnul.
Il Grant Mestri al à scrite la gnove secuence e une lûs maraveose e à iluminât il visôr, e je comparide une stele, une stele di Nadâl. Fail432 al vaìve di tant content, al à fracât il tast ENTER e il messaç si è spandût intun milesim di secont in dut il mont, dopo al à strenzût Agnul a se e i à dit: «Graciis, Grant frut, tu nus âs salvâts! Ti nomeni Grant Mestri par cheste tô mission, se tu vûs restâ chi, tu varâs une celute speciâl»
Agnul al à fate bocje di ridi e i à dit: «Ti ai dât dome un simbul, une password pal to computer, cumò ti tocje a ti di jemplâ di amôr chest mont, al è un compit dificil, ma… tu sês un Grant Mestri e tu fasarâs tancj pas indenant, chel chi al è dome il prin. Cumò o scuen lâ, mi spiete la mê famee e… il gno Nadâl, là jù tal passât. Mandi Grant Mestri, viôt di tignîlu cont, il Nadâl». Si son saludâts cun afiet e Agnul al è jentrât tal assensôr par lâ jù tal 2009.
Sô mari lu steve cirint e a pene che lu à brincât i à dit: «Ma dulà jeristu lât a finîle? Ti ai cirût par dut, tu sâs che no tu âs di slontanâti, no viodistu trope int che e je?»
Agnul i à rispuindût: «Mame, o jeri in mission, o ai salvât il Nadâl tal futûr.» Sô mari lu à cjalât, e je deventade serie e i à dit: «Tropis voltis ti aio dit che no mi plâs che tu zuis cun chei videogames? Pitost, âstu scomençât a fâ i compits? No tu volarâs mighe rivâ ae Befane cun dut di fâ?»
Dedicât a ducj i grancj mestris di amôr, cressûts e inmò di cressi.
di Andrea Giarduz
Voltade par furlan di Gianfranco Pellegrini
Conte n. 97
Etichetis: Andrea Giarduz, Contis, Gjenar romantic, Gjenar sociâl
lunedì 28 dicembre 2009
Il presepi
Cualchi zornade prin di Nadâl la none e prontave une casse tun cjanton da cusine, la taponave cuntun sac e parsore o distiravin il muscli fof cjapât su tal ôr dal fossâl.
Daspò gno pari al puartave jù dal cjast il zei nadalin e propit chel an lì, che aromai o vevi cinc agns, mi è tocjât a mi di parecjâ il presepi.
Braurose e imberdeade o ai disvoluçât lis statuinis dal bombâs, lassantlu in bande par fâ la nêf e o ai tacât a metilis: dapît il pastôr cu lis pioris, dongje l'agarûl e la lavandere, e vie vie la femine cu la cosse dai miluçs, il frut cuntun gamelin di lat, il sclapeçocs cu la manarie, il soldât cul curtissat… Biel planc la sene si slargjave e jo mi figuravi di jessi stade presinte in chê gnot, jenfri dute la int che e lave a riverî il Signôr.
Par ultin o ai metût il clap che al voleve jessi la grote, il mus e il bo, la Madone e sant Josef e o ai viert la scjatulute di Jesù Bambin, sigure di cjatâlu, ma nol jere!
Il spavent, la pôre di vêlu pierdût mi àn glaçât il sanc.
Cui sgrisui tes man o ai sgjerfât dentri il zei, cjalant da pardut, cirint di impensâmi dulà che lu vevi imbusât.
Tal gno cjâf al jere scûr e la disperazion mi sierave lis peraulis, mi pareve di vê fat un pecjât che nol veve perdon.
Inguside mi sei tirade dongje de none, che mi à dit “Cjo une tace di lat e va a durmî che tu âs i voi lustris, no tu volarâs mighe malâti cumò?”
O sei lade tal jet e ancje la coltre mi pesave scjafoiantmi e intant o preavi cu la anime savoltade che mi fos dade la gracie di cjatâ la statuine prin di Nadâl, prime che ducj a savessin e che il cîl e i oms mi cjastiassin.
Lis lagrimis mi bagnavin la muse, o jeri di bessole inte cjamare, la gnot triste e jemplave di neri i barcons, sot la puarte in sfrese si rimpinave la stralûs da lune.
Mi soi indurmidide strache e tal sium o ai viodût…
La puarte si è vierte e al è jentrât il soreli e dentri la lûs al vignive indenant un frutin cu la cjamese di gnot e intor dal cjâf une corone sflandorose.
Al veve bocje di ridi e mi mostrave cul dêt la sachete da cjamese.
Mi sei sveade dut un trim, mi sei ricuardade che o vevi tignût intor il grumâl dal asîl, cussì o ai cirût subit tes sachetis e… miracul! eco il frutin compagn di chel tal soreli, dome plui piçul.
Lu ai tignût strent tal pugn dute la gnot e a buinore lu ai metût al so puest.
O sei restade ferme un grum a cjalâlu, solevade, vignude fûr dal torment, sfrancjade dal pecjât. “Usgnot passade o ai viodût il Signôr” o ai dit ae none.
Jê no à fat câs, daspò tocjant il cjâf dal Jesù Bambin mi à rispuindût sotvôs: “Poben, si viôt che i è plasût il to presepi. Al vûl dî che tu lu fasarâs simpri tu, par dute la vite.”
di Giuliana Pellegrini
Conte n. 96
Etichetis: Contis, Giuliana Pellegrini, Gjenar romantic
Iscriviti a: Coments al post (Atom)


c: text/html

text:
Kirastas Pallas
Firos Synetopoulos Serafis
Terzanidis Koudas Kritikopoulos
Papaioannu Karavitis
“Ce bielis peraulis! Ise une poesie scrite par grêc?”No. E je dome une formazion de scuadre di balon eleniche che o vevi imparât a memorie di frut cuant che o zuiavi a Subbuteo.
Mi visi di ducj i dopodimisdì passâts a cjase di Caio a zuiâ...jo, Caio e Jacopo.
Une dì Jacopo al tignive l’Hajduk di Aspalatum. Il mio amì al tignive cul dêt la base emispheriche di Zungul. Zungul, cui ongulons dai pîts, al fasè un cross par Zlatko Vujovic dome che il cross al jere masse lunc e al finì diretamentri tal siet. Golasso!
Goooooooooooolllllllllll!!!!!!!!!!!!!!!!
Bon. Il catalic dal Subbuteo al jere une vore siôr di scuadris. E ce biei nons che a vevin...AZ’67 ALKMAAR...NEC NIJMEGEN...e
“...e BORUSSIA MÖNCHENGLADBACH...”
Sì, la mê scuadre favoride. La scuadre di Gunther Netzer.
La scuadre che e veve dât 7-1 a la odiose Inter tant amade dai spandons barbis selvuçans.
O vevi ancje i albums de Panini...anzit i ALBA, par dîle juste. O colezionavi dutis lis figurinis. Chês di Rivera, Mazzola, Riva e Boninsegna a jerin segnadis cu la scrite TRISVALIDA.
“Altri che i Poke-mone!!”
Za. Di gnot mi insumiâvi di vê un album cun dutis lis stemis des scuadris di balon de Europe. Mal partave me pari de Svuizare....
O cjalavi ancje lis partidis pe television. Puar Livio, al veve la muse blu. Al berlave cuintri la Angletiere. Al diseve: “I Inglês? A àn di murî te panze di lôr mari! Keegan? Kagan!”
Jo o preavi pe vitorie de Sampdorie e une dì, il Signôr, dal alt dai cîi, mi veve esaudît. In zone Cesarini, la biele Dorie dai cjalcins a riis blancs e celescj e veve butât dentri un golasso a VeronÆ! La difese dal Hellas K.O.!
Jo e i miei amîs o cirivin di dâ dai diviers risultâts ai calendaris de Cope dai Campions o dal Campionât Mondiâl...
La mê esterofilìe e je nassude cu lis scuadris di balon. Chê volte si tignive soredut par chei dal Est. A vevin biei nons come SPARTAK, C.S.K.A. o DYNAMO e a jerin professôrs, minatôrs e soldâts. Cussì almancul si saveve. No vevin ducj i bêçs di chei dal West e alore jo o vevi plui simpatie par un MAGDEBURG o CARL ZEISS JENA che no par une Inter...
Vuê i nestris fîs rincoionîts a zuin cu la Playstation.
Tal vêr balon no esistin plui il centromediano o la mezzala di punta.
I zuiadôrs a van ator cun numars ridicui: 66, 90, 54...
A son ducj pompâts cun cui sa ce sostanziis…
Jo no seguìs nancje plui lis partidis e no ten aments lis formazions.
Conte n. 100

robotstxt: allowed

filter: keep


text:
“Oh là! A son tornadis lis cialis: sint ce che a cjantin!” al disè Tonin.
Ce tant timp che al jere passât di cuant che lis veve scoltadis la ultime volte. Lis veve spietadis ricamant sul so cuader une schirie infinide di astutis e di cercluts: “Parcè che al è cussì che si impare a scrivi” e veve rispuindût la mestre a lis sôs domandis di scuelâr un tic plui svelt dai siei compagns di chê classe dal 1933.
Ma rivât Jugn no ‘nd jere plui par nissun: finide la ultime zornade di scuele, Tonin nol veve nancje vude voie di passâ par cjase. So fradi Zuan al jere lât a cjolilu e lui al veve dome tante gole di passâ un pôc di timp sul ôr de roie insieme. No jere lade mâl chê dì: dome un pâr di oris e la cene di trute e jere stade garantide.
“Puartimi dentri lis cjanis, Tonin, che jo mi met chi dal laip” i veve dit so fradi, che però, prime di metisi a lavâlis, al veve butât il cjâf sot de aghe glaçade par consolâsi dal cjalt dal Istât che al vignive dongje.
Lui al veve ubidît di corse e cu la stesse presse al jere tornât tal curtîl par fâi compagnie.
Lis trutis a jerin bandonadis cence ordin, dongje dai pîts di Zuan, che, strafont, al jere pognet tor dal mûr dongje dal laip. Nol durmive, ma no si sarès plui sveât.
Tonin al sintì a montâ un berghel dal profont, ma li al restà par simpri, disperât, fat tasê dal impassibil conciert des cialis...
E an dopo an Jugn al jere tornât, simpri: “Ma isal mai pussibil che come che al sta par tacâ l’Istât, tu vedis di passâ dute la zornade a cjalâ chel mûr alì? Sù mo Antoni, anìn!”.
Un cjamesot blanc al cjapà sot braç Antoni, judantlu a puartâ chel so vecjo cuarp mut dentri di chel palaç forest che di masse agns al jere deventât la sô cjase.
“Rivarìno mai a sintî la tô vôs, eh Antoni? No tu vuelis propit dîmi ce che tu cjalavis, eh?”
L’infermîr al sierà la puarte di veri, lassant daûr di lôr il cjalt dal dopomisdì.
Antoni si sentà tal solit puest sul bancon pe ore di laboratori: denant des trutis di arzile.
Di fûr, di là dal mûr, a griavin lis cialis.
Conte n. 4


text:
Al è stât
sielzût il non dal gnûf comissari pe lenghe irlandese che al
cjaparà il puest di Seán Ó Cuirreáin che si veve dimetût par
protestâ cuintri des politichis falimentârs dal guvier di Dublin
intal garantî e infuartî i servizis publics par gaelic. Il gnûf
comissari, che al cjaparà in man la sô incarghe in maniere uficiâl
ai 22 di Fevrâr, al è il gjornalist televisîf Ronan Ó Domhnaill.
La nomine e je stade judicade in maniere positive de organizazion
Conradh na Gaeilge che però e lamente che il guvier irlandês nol à
ancjemò dât rispuestis aes critichis jevadis di Ó Cuirreáin. Ai
15 di Fevrâr, intant, uns 10 mil personis si son dadis adun a Dublin
par rivendicâ une atenzion plui fuarte de bande dal guvier pe lenghe
irlandese.
Font:
The Independent, 12/02/14; The Irish Times, 15/02/14


text:
A voltis cun co tabai cun tante int foreste che stan visitant i Stas Unîs mi vegnin i sgrisuli su ce che le int ator pal mont e pense su cemût che je le vite ca vie. Se o varès di la' daûr a corezi e barufà' su dutis lis bufalis co sint o pierdarês un grum di timp e amis. Su dut al esist un font di veretât, ma a voltis parsore si son montadis realtâts che no esistin o che son, cjapant in prestit une peraule taliane e inglese "sensazionalizadis".
A cui da' le colpe ?
Spes si met al dêt su ce che in Americhe al e' definît "Mainstream"
, ce che al e' plui o mancul al minim comun denominadôr de nazion in culture, musiche guscj. Ma esistial par dabon ?
Come un articul umoristic e sarcastic dal "The onion" al scherzave cun : "Study: Majority of Americans Out of Touch With Mainstream"
, le magjoranze dai merecans no le pense come le magjoranze e vorès. Un articul sul Time
al semee propite dimostrà' cemût che le culture Merecane tal 21esim secul e je plui complicade di ce cal semee, plui diferenziade tant che al cusi' clamât "Mainstram" al sedi stat suiât da lis gnovis tecnologjiis che nus permetin di la' daûr a i nestris guscj e ideologjiis lontan de ombrene dai mass media tradizionâi.
Le diversitat e je cuasi simpri stade le fonde de Americhe, cumò o speri che ancje al rest dal mont si inacuarzedi.


text:
Sierade
La sierade (o ancje autun) e je une des cuatri stagjons tal emisferi temperât. Dal pont di viste astronomic, la sierade a scomence ai 22 di Setembar (ecuinozi de Sierade) e a finìs ai 21 di Dicembar (solstizi di Unvier); dal pont di viste meteorologjic, invezit, e scomence ai 1 di Setembar e finìs ai 30 di Novembar e je caraterizade di ploiis abondantis e di une gjenerâl diminuzion des temperaduris. Tal emisferi austrâl invezit cheste stagjon e cuvierç i mês di Març, Avrîl e Mai.
Inte art, e je une stagjon une vore simboliche, leade ae etât madure, ae riflession e ancje ae malinconie.


text:
Ucraine: dirigjents rutens acusâts di menacis pe integritât statâl
Il Servizi di sigurece ucrain al à acusât di separatisim pre Dimitri Sidor, che al vuide il moviment dai rutens de Ucraine, e Piotr Getsko, prin ministri de Republiche de Transcarpazie che e jere stade proclamade ai 25 di Otubar di un grup di delegâts rutens vuidâts dal religjôs ortodòs. I doi cumò a riscjin diviers agns di presons. La decision di proclamâ une Republiche rutene e jere nassude par sburtâ la Ucraine a ricognossi cheste comunitât minorizade. Intal 1991, inte suaze de consulte su la indipendence de Ucraine, la maiorance de popolazion de Transcarpazie e veve votât par che il lôr teritori al deventàs une republiche autonome. I guviers ucrains, invezit, no àn mai dât nissune forme di autonomie ae Transcarpazie e si son refudâts ancje di ricognossi la esistence di une minorance rutene. I rutens a son tignûts par minorance in diviers stât europeans, o sei in Ongjarie, Polonie, Serbie, Slovachie, e inte Republiche Ceche. Intal 2006 ancje il Comitât pe eliminazion de discriminazion raziâl de ONU al veve invidât il guvier ucrain a ricognossi cheste comunitât tant che minorance nazionâl. L’unic ricognossiment, dut câs, al è rivât intal 2007 dal Consei regjonâl de Transcarpazie. “La pression de assimilazion sfuarçade e je cussì fuarte che se no si batìn pal nestri status, tal zîr di 15 agns i rutens a saran ricuardâts dome sui libris di storie” al à dite Sidor.
Font: Russia Today, 10/12/08; Nationalia, 10/12/08


text:
Romanie: il partît dai ongjarês fûr dal guvier
La Aleance Democratiche dai Ongjarês in Romanie (Romániai Magyar Demokrata Szövetség), che e à otignût il 6,4% dai vôts intes elezions politichis che si son davueltis ai 30 di Novembar, no fasarà part dal guvier di coalizion che al à di vuidâ la Romanie pai prossims agns. Il Partît Democratic Liberâl e chel Socialdemocratic si son dâts dongje par guviernâ il paîs te prossime legjislature: adun a àn 329 dai 471 parlamentârs rumens e, duncje, no ur coventaressin altris fuarcis par tignî in pîts il guvier. Dut câs, il partît dai ongjarês de Romanie al veve za declarât di no jessi disponibil a jentrâ tune coalizion cui socialdemocratics.
Font: Nationalia, 15/12/08


text:
Juste
un an indaûr la comissarie pe lenghe galese, Meri Huws, e veve dât
fûr un rapuart sui servizis linguistics ufierts des bancjis ativis
in Gales e la fotografie che a ‘ndi vignive fûr e jere cetant
negative. Tra i prins efiets dal rapuart si veve vût la nassite di
une taule di confront cui operadôrs dal setôr che, dopo des primis
riunions, e à rivât a dismovi alc. Par chel che al rivuarde lis
aplicazions che a permetin l’acès ai servizis bancjaris, dentri de
fin dal an e rivarà la version par galês de Barclays intant che chê
de NatWest Cymru e je daûr a jessi imbastide. I doi istitûts a àn
ancje tacât a ufrî rispuestis par galês sui lôr spazis Twitter.
Par chel che al inten invezit i servizis intes filiâls dai istitûts,
Barclays e à introdusût dai avîs audio bilengâi, NatWest e à
inviât percors di formazion linguistiche pal so personâl e
Santander e à fat savê che la cognossince dal galês e je un dai
elements sensibii pes sôs assunzions in Gales.
Font:
Wales On Line,
17/07/16


text:
Alte etât di mieç
Si clame Alte ete di mieç che part de ete di mieç che e scomence cu la colade dal Imperi roman di Ocident intal 476 d.C, fin intal an 1000.
Daspò de deposizion dal ultin imperadôr roman Romul Augustul intal 476, nissun al cjape plui il puest di Imperadôr.
L'imperi bizantin al manten la sovranitât parsore lis tieris che a jerin une volte dal Imperi roman di Ocident. Lis popolazions gjermanichis insedadis ta chestis tieris a ricognossin la autoritât dal imperadôr di Costantinopoli. L'imperi bizantin al cîr di controlâ ancje la Glesie, ma al cjate la oposizion fuarte dal Pape. Daspò da lis invasions dai barbars e la opare dal imperadôr Justinian, che al veve cirût di tornâ a cjapâ lis tieris pierdudis, la fin dal secul VIII al viôt il ream dai Francs a Ocident, i Langobarts inte Italie setentrionâl, l'Imperi bizantin intal sud de Italie e intai Balcans.
Tabele dai contignûts
La Glesie[cambie | modifiche il codiç]
La alte ete di mieç e viôt ancje la riorganizazion de Glesie, che e cjate simpri plui afermazion e interès de bande de popolazion, fin a deventâ une sorte di federazion di glesiis episcopâls. I vescui a sielzevin i sacrâts locâi, e a vevin ancje une buine colaborazion cul podê civîl.
Il vescul di Rome al leve cjapant simpri pui impuartance intal contest de jerarchie de Glesie, e lu puartarà a vê simpri pui podê e a confrontâsi cu la Glesie di Orient parsore cuestions di teologjie, come par la cuistion de iconoclastie intal secul VIII.
Intant, inte Europe dal secul VI, al cjape simpri plui man il fenomen dai rimits, che e devente une novitât simpri plui difondude inte tradizionâl societât cristiane. Cui che al sielzeve di deventâ eremit al voleve vivi seont ce che al diseve il Vanzeli, inte penitince, preant, cirint di vivi come Jesus al veve tant predicjât. I prins a lâ daûr di chest model di vite a forin i anacorets, oms che a levin a vivi intal isolament plui complet, cence volê un contat uman. Daspò, chest mût di vivi al ven cambiât: si capîs la bisugne di vivi intune comunitât regolade di une dissipline: a scomencin a nassi i munistîrs.
Sant Antoni Abât, San Basili il Grant e San Pacomi a forin i iniziadôrs di chest moviment in Orient. Jenfri il IV e il VI secul, munics e eremits si difondin in dute Europe. In Italie, San Benedet, tal 529, al va a stâ a Mont Cjassin par fondâ la so abazie e al è il prin a da al moviment une regule, cognossude ancjemò vuê.
In Irlande, il moviment al è difondût di San Colomban (nassût dongje il 530).
I Barbars[cambie | modifiche il codiç]
La peraule Barbar (che e diven dal grêc BάpBapoς, passant pal latin "barbarus") e significave tartaiot, par indicâ chei che no fevelavin la lenghe greghe e duncje no jerin considerâts oms civilizâts. Il stes prejudizi lu vevin i romans.
Lis popolazions de Europe dal Nord e dal Est a vignivin in contat cui Romans, scorsâts di altris popolazions che a si espandevin cirint regjons plui grandis e fertilis. La politiche romane e jere chê di meti lis tribûs barbarichis une cuintri chê altre, calcolant di aleade une e di nemie chê altre, o ingaiant i lôr vuerîrs tal esercit, par fâju jentrâ te sô societât, fin cuant che i barbars, di fat, a deventavin romans. I barbars come i Gjermanics, i Celtics, i Sarmatics, i Tracics e tancj altris a jentravin a fâ part dal esercit imperiâl roman par rivâ, cul passâ dal timp, a deventâ ancje gjenerâi (Stilicon, un dai ultims gjenerâi romans, al veve pari Vandal) e fintremai imperadôrs (il prin al fo Massimin il Tracic, dal 235 al 238).
I reams romano-barbarics[cambie | modifiche il codiç]
Une volte jentrâts in contat cu la pui rafinade civiltât romane, i barbars a scomencin a cjapâ sù il mût di vivi dai Romans, lassant però ancje elements de tradizion gjermaniche, ancje tal dirit. Lis popolazions di origjn gjermaniche che a àn rivât adore di sachizâ o a concuistâ la penisule italiche a son:
- i Vandai
- i Visigôts, ven a dî i Gôts di soreli jevât.
- i Ostrogôts, ven a dî i Gôts di soreli bonât.
- i Langobarts
- i Francs
- i Vichincs
Schisme di Orient[cambie | modifiche il codiç]
La barufe jenfri il papât e Costantinopuli, che si jere fate simpri pui fuarte cu la colade dal Imperi roman di Ocident, e aumente sôt da l'imperadôr Leon III di Bisanzi, che cuntun edit al veve improibît di doprâ figuris sacris tes funzions e al veve ordenât la lôr distruzion (730). Il schisme di Orient al tache tal 1054 cu la scomuniche cuintri dal patriarcje Michêl Cerulari volude di pape Leon IX.


text:
25/07/11
Joibe a Cividât si fevele dal 1511
Joibe ai 28 di Lui a Cividât, alì di palaç Costantini (za palaç Craigher - Gabrici in vie "IX agosto"), a vot e mieze di sere (20.30), si davuelç l'apontament cun "Gotis di storie e di culture" che chest an al à par teme il 1511, sei par fevelâ dal riviel sei dal taramot che al à scjassât il Friûl ai 26 di Març di chel an. Cun di fat, il titul de manifestazion metude adun de famee Costantini, dal Circul di culture "Ivan Trinko", de Universitât de Tierce Etât e dal ERAPLE, al è "1511: l'uomo e la natura si ribellano".A dâ il lôr contribût a son po ancje la Union dal emigrants slovens / Slovenci po svetu, la SOMSI di Cividât e la Associazion 1511. Dilunc vie de serade si viodaran lis imagjins leadis ai taramots furlans, si scoltaran lis musichis di Marta Vigna, Stefano Fornasaro e dai grup dai sunadôrs di armoniche di Saint Gilles, e si sintaran i intervents storics di Carli Pup (pe Associazion 1511) e dal scritôr Franco Fornasaro moderâts di Adolfo Londero.
Iscriviti a: Post (Atom)


text:
SUNS Europe 2016
Dal prin fin ai 3 di Dicembar al torne a Udin il Festival des Arts Performativis in Lenghe Minoritarie.
www.sunseurope.com
Il servizi di traduzion de Arlef al è indreçât a ducj i ents locâi e in particolâr a chei che no àn ativât il Sportel linguistic daûr de L. 482/99.
Jentre te sezion e prove!
Dute la informazion in lenghe furlane
Fruts, in cheste sezion o podês cjatâ dissens, libris ilustrâts, i fumuts de Pimpa, storiis, zûcs, video, audio e tantis altris robis.
Tancj file par jentrâ tal mont dai gjenars musicâi furlans e scoltâ rock, pop, cjançon di autôr, hip hop, eletroniche, folk...
Filmâts, documentaris, intervistis, cartons animâts, materiâi didatics, video musicâi e tancj altris video in lenghe furlane.


text:
Lis
tensions tra lis diviersis nazionalitâts che a formin la Federazion
Russe, i scuintris di stamp etnic e chei tra nazionaliscj rus e
membris des minorancis a varessin di jessi il cjamp di intervent pal
comissari pes nazionalitâts, une gnove figure istituzionâl che –
daûr des informazions dadis dal ufici di presidence de Federazion –
al varès di nassi in Russie dentri de fin dal an. La propueste e
cjape il puest di un altri progjet, o sei chel di meti sù un
ministeri pai afârs des nazionalitâts, che invezit nol à cjatât
avonde consens par deventâ realtât. Il Comissari, a àn spiegât i
promotôrs dal progjet, al varà a disposizion personâl in dutis lis
regjons de Federazion, al varà un ciert nivel di indipendence di
azion e al sarà in contat diret cul president rus. No mancjin però
i critics che si domandin cemût che une persone sole e podarà
discrosâ problemis cussì complès e slargjâts che, in cierts câs,
si strissinin indenant zaromai di agns.
Font:
RBTH, 17/08/12


text: Anger, Baierdorf bei Anger, Blaindorf, Dienersdorf, Ebersdorf, Feistritz bei Anger, Floing, Gersdorf an der Feistritz, Greinbach, Großhart, Großsteinbach, Hartberg, Hartberg Umgebung, Hartl, Hirnsdorf, Hofkirchen bei Hartberg, Ilztal, Kaibing, Kaindorf, Kulm bei Weiz, Oberrettenbach, Pischelsdorf in der Steiermark, Pöllau, Pöllauberg, Preßguts, Puch bei Weiz, Rabenwald, Reichendorf, Saifen-Boden, Sankt Johann bei Herberstein, Schönegg bei Pöllau, Siegersdorf bei Herberstein, Sonnhofen, Stubenberg, Tiefenbach bei Kaindorf


text:
O sarai inmó a torzeon da dopodoman. Chiste volte no voi in Spagne ma dome a Lignan. O scuen dius che al cole ben parcé che Domenie o sarai a Flum. Di fat o scuen lâ a viodi il Dree par fâmi sdarnâ lis vorêlis. Cun dut ce che i ai zà dite par tirâlu a ciment, al varà di sigûr alc da mostrâmi:-)
Se nol é par mostrâmi un sgaruf, di sigûr che al sarà lí cun cualchi gnûf fumut di Gnôgnos.No îsal il nestri fumetist nazionâl? So vês chê di scuvierzilu ancje vuâltris, apontament a Flum tal dopo misdi. Us zonti il manifest:


text:
Ai 29 di
Mai e à tacât a trasmeti la gnove television serbe TV Centar, la
prime a cuvierzi vie cabli dut il teritori dal Cossovo. Si trate de
prime stazion televisive a fâlu dopo de vuere dal 1998-99 che e veve
lassât in pîts dome cualchi television locâl logade intes areis a
maiorance serbe. TV Centar e je logade a Čaglavica e e fâs part dal
grup KIM za atîf cuntune emitente radiofoniche e diviers sîts
internet di informazion par serp. L’obietîf declarât al è chel
di ufrî a ducj i serps che a vivin ancjemò in Cossovo un imprest di
informazion inte lôr lenghe e atent al lôr pont di viste. Intant
ancje RTK, il gjestôr de radiotelevision publiche cossovane, al à
fat savê di jessi daûr a lavorâ par un canâl televisîf par serp.
Font:
Balkan Insight, 30/05/13


text:
La decision dal guvier macedon di anticipâ l'insegnament de lenghe macedone de tierce ae prime elementâr ancje pai fruts che a àn une marilenghe divierse no plâs masse ae comunitât albanese, che e rapresente un cuart de popolazion totâl dal stât balcanic. Un grup di organizazions leadis a cheste minorance si à za mot par contestâ il proviodiment denant de cort costituzionâl. Cun di plui, si fevele ancje di boicotâ lis lezions di macedon che, su la fonde dal decret dal guvier, a varessin di partî ancje pai fruts di prime e di seconde elementâr. I rapresentants albanês che a dan la lôr poie al guvier a invidin a frontâ la cuestion cun plui calme e a evitâ di ufrî scusis a chei che a cirin di tornâ a impiâ lis tensions etnichis intal paîs.
Font: Balkan Insight, 19-20/01/10


text:
Ancje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr.
O sei stuf, ingomeât. Pendolâr. Par lâ a vore.
Musis compagnis ogni dì, forestis, ce vuelistu, no tu rivis adore a vê confidence cun nissun, mieze ore di viaç insiemit a fevelâ dal timp, a scuinditi intes peraulis, par che no pandin il nuie de tô vite, puar om.
Ma usgnot alc si è rot dentri di me. Ce spietio? Tornâ a cjase, mangjâ e cjalâ la television e daspò fâ fente di lâ a durmî, par vie che la gnot no mi polse, a vierzi i miei voi, i pinsîrs, tant che al cine, a proietin su la parêt fotografiis dal vivût vie pal dì, e, in blanc e neri, i ricuarts di frut e di zovin plen di siums.
Se almancul la femine no fos cussì strente di afiet!
Cuissà e varà ancje reson, aromai a son passe trente agns che o sin maridâts, nol è plui il timp dai figoteçs.
Biacemai che o vessin vût un frut par consegnâi il non, par un fin, par une companie!
Mi par di intrigâ, su la banchine, tal lavôr, a cjase.
No saressial miôr lassâ dut tant che un uciel migradôr, par lâ incuintri a un cîl diferent, salacor plui misericordiôs?
Chest al è fumul, usgnot doman e passantdoman.
Mi dulin lis maluseriis, mi dûl il mâl di vivi cence un svol, cence un rimpin, un ripieç, un toc di cuarde par saltâ fûr dal poç di vueit dulà che o soi sprofondât.
Mi pese spietâ il tren, chel brut mostro di fier trist, lari dal gno timp strassât.
Al rivarà sivilant, cheste volte lu fermarai: vonde.
***
Îr sere, inte stazion di Udin aes 19.15 un om, EF di sessantedoi agns al è sbrissât sot il tren locâl, rivât in ritart.
I pendolârs a son stâts compagnâts a cjase cuntune coriere. Il trafic inte stazion al è tornât normâl vie pe gnot.
di Giuliana Pellegrini
Conte n. 72


text:
mercoledì 18 novembre 2015
La potence de lenghe taliane e inmagà Vigji Rost
2 coments:
-
-
Lussian, che Cristiane dopo Visto, Firmato,Timbrato e Spedito varès podût provâ a daie almancul une altre volte par viodi se rivave Vitorie. Ma forsit Vigji no le faseve gjoldi avonde, o forsit no veve chel amôr pe patrie che al varès coventât.
Nelllo Malisano
- 18/11/15, 12:32
-
-
Ancje le "Vitorie" in fin dai conts a je dome une sconfite, par ducj, che declare in prin le pierdite de nestre umanitât.
... par altri, la vuere a je movude scuasit simpri de bande di une oligarchie che a tal cjâf ideis cence sen, grancj interès economics, chei di une infime ma potente minorance che no ten in cont le vite e le soference di tancj biâts che varan di scombatile, ni di che dai lôr amis o dai lôr familiârs...
Maurizio Di Fant
- 19/11/15, 11:03


text:
Si vevin sposȃt in timp di vuere e fintant che al sarès finȋt chel burlaç Ade e Zuan a jerin lȃts a stȃ tal paȋs di jȇ, tal grant cjasȃl là che a vevin rigjavȃt ancje une cjamere par lȏr. Lì a jerin restȃts par uns dȋs agns a vivi te grande famee contadine là che al jere di mangjȃ par ducj e di chei timps di magre e jere za une buine robe.
Ma Zuan al cirive une sistemazion divierse, al jere un brȃf mecanic e al jere lȃt a vore tal Arsenȃl di Monfalcon là che al jere un grant ferment e pussibilitȃt di fȃsi un avignȋ. Partant al cirive une sistemazion dignitose pe sȏ fameute, Ade e lis sȏs frutis
Eline e Marte, a jerin dut il so mont e la sȏ vite. Ade e veve scoltȃt chȇ gnove che e doveve jessi di gjonde par vie che le veve spietade a lunc e cumò i pesave invezit sul stomi come un modon. Zuan i veve a pene dit che al veve cjatȃt un biel apartament dongje de citȃt, vicin dal puest di lavȏr. Finalmentri une cjase dome par lȏr, sul moment lu veve cjapȃt a bracecuel ma plui il timp si svicinave al trasferiment plui e fastiliave sù par chel distac.
E jere lade cun Zuan a viodi la cjase e il lȗc là che e jere. La cjase e veve trȇ plans cun sȋs apartaments, dongje di chȇ a jerin altris cjasis che si svicinavin simpri di plui altis e si tacavin in rie di ca e di là, e jere la prime volte che si cjatave a vivi chȇ situazion di vicinance e chest le conturbave e i cjoleve il respȋr. Vicin e passave la ferade, une “ruie” lungje di fier che e taiave i paȋs e passave cun paronance aghis e confins di dì e di gnot di continui. Jȇ e cjalave il treno che al passave ciulant e sgriant l’aiar di lusignis e chel rumȏr di ferace i travanave il cjȃf tant che i pareve che i vignìs incuintri. Zuan i diseve che chei dongje di cjase, za rivȃts prin di lȏr, si jerin abituȃts al rumȏr e no lu sintivin nancje plui. Ade e pensave soredut a lis sȏs frutis che a jerin cressudis libaris tal mieç de nature, in chȇ bielece dal spazi vert ator,
A varessin cjatȃt un ambient par vivi une vore diviers, soredut lontan dai afiets di chei che ur volevin ben, che a cognossevin di simpri. Tal so cȗr e sintive di jessi rivade a une svolte. I passave devant dai voi come intun film dute la sȏ vite di prin passade tal paȋs là che e jere nassude e cressude, e veve un sens di lancȗr come par alc che si piert, che al mȗr, la sensazion di lassȃsi daȗr chel mont par simpri, nuie al sarès stȃt plui come prime, si sierave une pagjine e si vierzeve une gnove. Une gnove storie, parcé che une gnove vite le spietave, miȏr o piȇs, jȇ no saveve ma di sigȗr divierse. Ma e jere ancje convinte che chel che a vevin lassȃt tal paȋs ur varès restȃt par simpri tal cȗr. Une esperience di vite plene di valȏrs, di afiet che a vevin vȗt in chel nȋt sot la mont, un angul di paradȋs insiorȃt di tradizions, di storiis e di une lenghe che e sarès stade par simpri la lenghe dal cȗr, di custodȋ e di coltȃ ancje tal divignȋ.
di Egle Taverna